CELEX: 52018PC0599
Language: ro
Date: 2018-08-20
Title: Propunere de DECIZIE DE PUNERE ÎN APLICARE A CONSILIULUI de autorizare a Ungariei să introducă o măsură de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 20.8.2018
            COM(2018) 599 final
            2018/0314(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Ungariei să introducă o măsură de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată 
            
               
         
         
            
               EXPUNERE DE MOTIVE
            
            
               În temeiul articolului 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a TVA sau al prevenirii anumitor forme de evaziune fiscală sau de evitare a obligațiilor fiscale.
            
            
               Prin scrisoarea înregistrată de Comisie la 6 februarie 2018, Ungaria a solicitat derogarea de la articolul 26 alineatul (1) litera (a) și de la articolele 168 și 168a din Directiva TVA, precum și restricționarea dreptului de a deduce TVA la leasingul de autoturisme în Ungaria. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 8 iunie 2018, cu privire la cererea înaintată de Ungaria. Prin scrisoarea din 11 iunie 2018, Comisia a informat Ungaria că dispune de toate informațiile pe care le consideră necesare pentru evaluarea cererii.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Articolele 168 și 168a din Directiva TVA prevăd că o persoană impozabilă are dreptul de a deduce valoarea TVA percepută pentru achizițiile efectuate în scopul operațiunilor sale taxabile. Articolul 26 alineatul (1) litera (a) din directiva menționată stabilește că utilizarea în folosul propriu a bunurilor care constituie o parte din activele folosite în cadrul unei activități economice este considerată o prestare de servicii efectuată cu plată, atunci când TVA aferentă bunurilor respective a fost eligibilă pentru deducere. Acest sistem permite recuperarea TVA deduse inițial pentru utilizarea în interes personal. 
            
            
               În Ungaria, persoanele impozabile pot să deducă în prezent TVA la leasingul de autoturisme în măsura în care autoturismul este utilizat pentru activitatea economică taxabilă a persoanei impozabile. Persoanele impozabile trebuie, prin urmare, să poată să demonstreze în ce măsură își folosesc autoturismele în interes de serviciu. 
            
            
               Ungaria susține că acest sistem este dificil de aplicat. Jurnalele de călătorie sunt o povară considerabilă atât pentru persoanele impozabile care se ocupă cu ținerea lor, cât și pentru administrația fiscală care se ocupă cu verificarea lor. Potrivit Ungariei, este greu să se stabilească și să se documenteze utilizarea în interes personal sau în interes de serviciu atunci când angajatul păstrează vehiculul după programul de lucru și în zile libere. În urma inspecțiilor a reieșit că, de multe ori, jurnalele de călătorie ținute de persoanele impozabile sunt incorecte și dificil de verificat. 
            
            
               În consecință, Ungaria solicită, în temeiul articolului 395 din Directiva TVA, să introducă o măsură de derogare de la articolul 26 alineatul (1) litera (a) și de la articolele 168 și 168a din Directiva TVA, prin care să limiteze dreptul de deducere la leasingul de autoturisme la un procent stabilit. În schimb, întreprinderile vor fi scutite de declararea TVA aferente utilizării vehiculelor în interes personal. Această abordare prezintă avantajul de a simplifica sistemul pentru toate părțile interesate și de a preveni, în același timp, evaziunea fiscală și evitarea obligațiilor fiscale ca urmare a unei țineri incorecte a evidențelor. 
            
            
               Limitarea dreptului de deducere ar trebui să se aplice TVA plătite la leasingul de autoturisme care nu sunt utilizate exclusiv în interes de serviciu. Autoturismele vizate de măsură sunt autovehiculele proiectate în principal pentru transportul a maximum 9 persoane, cu o masă totală maximă de 5 tone. Vehiculele proiectate pentru transportul mărfurilor, vehiculele speciale (respectiv platformele cu macara, mașinile de pompieri, betonierele), vehiculele proiectate pentru transportul a 10 sau mai mult de 10 persoane, tractoarele și remorcile ar urma să fie excluse din sistemul de limitare a dreptului de deducere a TVA, făcând obiectul normelor obișnuite.
            
            
               Pe baza estimărilor utilizării în interes personal a mașinilor de serviciu, Ungaria susține că media utilizării în interes personal s-ar situa în jur de 40-60 %. Potrivit Ungariei, limita de deducere ar trebui stabilită, prin urmare, la 50 %. 
            
            
               Persoanele impozabile care doresc o derogare de la limita de deducere de 50 % și deducerea TVA la proporția utilizării efective în interes de serviciu vor fi autorizate să facă acest lucru cu condiția de a dispune de dovezi detaliate privind utilizarea în interes de serviciu a autoturismelor în leasing. 
            
            
               Derogarea ar trebui acordată de la 1 ianuarie 2019 până la 31 decembrie 2021, pentru a se putea evalua dacă limitarea la 50 % reflectă în mod corect raportul global dintre utilizarea în interes de serviciu și utilizarea în interes personal. Orice cerere de prelungire ar trebui să fie însoțită de un raport care să cuprindă o reexaminare a procentului aplicat și să fie trimisă Comisiei până la 31 martie 2021. 
            
            
               •Coerența cu dispozițiile deja existente în domeniul de politică vizat
            
            
               Derogări similare în ceea ce privește dreptul de deducere au fost acordate și altor state membre. 
            
            
               Conform articolului 176 din Directiva TVA, Consiliul stabilește cheltuielile pentru care TVA nu este deductibilă. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. Există așadar unele dispoziții de tip „statu-quo” care limitează dreptul de deducere a TVA în ceea ce privește autoturismele. 
            
            
               
                  În pofida inițiativelor anterioare de stabilire a unor reguli privind categoriile de cheltuieli care pot face obiectul limitării dreptului de deducere
                     2
                  , această derogare este adecvată în așteptarea unei armonizări a acestor reguli la nivelul UE. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               Articolul 395 din Directiva TVA. 
            
            
               •Subsidiaritate (pentru competență neexclusivă) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               Decizia se referă la o autorizare acordată unui stat membru la cererea acestuia și nu constituie o obligație.
            
            
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea colectării impozitelor și prevenirea anumitor forme de evaziune fiscală sau de evitare a obligațiilor fiscale. În special, având în vedere posibilitatea ca întreprinderile să declare un cuantum al TVA mai mic decât cel datorat și povara pe care o reprezintă pentru autoritățile fiscale verificarea datelor de kilometraj, limitarea la 50 % ar contribui la simplificarea colectării TVA într-un sector specific.
               
            
            
               •Alegerea instrumentului
            
            
               
                  Instrument propus: decizie de punere în aplicare a Consiliului.
               
               
                  În temeiul articolului 395 din Directiva 2006/112/CE a Consiliului, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. O decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               
                  Prezenta propunere se bazează pe o cerere înaintată de Ungaria și se referă doar la acest stat membru. 
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă. 
               
            
            
               •Evaluarea impactului
            
            
               
                  Propunerea are ca obiectiv simplificarea procedurii de impozitare și combaterea fraudelor în domeniul TVA, având în consecință un impact potențial pozitiv atât pentru întreprinderi, cât și pentru administrații. Ungaria consideră că această măsură este adecvată și comparabilă cu alte derogări anterioare sau actuale.
               
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul UE.
               
            
            
               5.ALTE ELEMENTE
            
            
               
                  Propunerea include o clauză de limitare în timp, derogarea expirând automat la 31 decembrie 2021.
               
            
         
         
            
               
                  În cazul în care va avea în vedere solicitarea unei noi prelungiri a măsurii de derogare după 2021, Ungaria va trebui să transmită Comisiei un raport care să includă reexaminarea limitei procentuale, împreună cu cererea de prelungire, până la 31 martie 2021 cel târziu.
               
            
            
               2018/0314 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Ungariei să introducă o măsură de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată 
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  3
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea înregistrată la Comisie la 6 februarie 2018, Ungaria a solicitat autorizarea de a deroga de la dispozițiile Directivei 2006/112/CE care reglementează dreptul de deducere a taxei în amonte în ceea ce privește leasingul autoturismelor.
            
            
               (2)Prin scrisoarea din 8 iunie 2018, Comisia a transmis cererea Ungariei și altor state membre. Prin scrisoarea din 11 iunie 2018, Comisia a informat Ungaria că dispune de toate informațiile pe care le consideră necesare pentru evaluarea cererii.
            
            
               (3)Articolele 168 și 168a din Directiva 2006/112/CE stabilesc dreptul unei persoane impozabile de a deduce taxa pe valoarea adăugată (TVA) achitată pentru livrările de bunuri și prestările de servicii furnizate persoanei impozabile în scopul operațiunilor sale taxabile. Articolul 26 alineatul (1) litera (a) din Directiva 2006/112/CE prevede obligația de a declara TVA atunci când un activ al unei societăți comerciale este utilizat în folos personal de către o persoană impozabilă sau de către personalul acesteia sau, mai general, este utilizat în alte scopuri decât pentru desfășurarea activității sale. 
            
            
               (4)În Ungaria, persoanele impozabile pot să deducă în prezent TVA la leasingul de autoturisme în măsura în care autoturismul este utilizat pentru activitatea economică taxabilă a persoanei impozabile. Pentru a putea beneficia de deducerea TVA, persoanele impozabile trebuie să demonstreze în ce măsură își folosesc autoturismele în interes de serviciu. 
            
            
               (5)Ungaria susține că acest sistem este dificil de aplicat. Utilizarea în alte scopuri decât în interes de serviciu este adesea dificil de determinat cu exactitate și, chiar atunci când acest lucru este posibil, mecanismul este adesea greoi. 
            
            
               (6)Ungaria a solicitat așadar o măsură specială prin care cuantumul TVA aferent cheltuielilor deductibile pentru autoturismele în leasing care nu sunt utilizate în mod exclusiv în interes de serviciu ar trebui să fie stabilit sub formă de rată procentuală fixă. Pe baza propriilor estimări, Ungaria concluzionează că limitarea la 50 % a deducerii este cea mai adecvată. În același timp, obligativitatea de a declara TVA pentru utilizarea autoturismelor în alte scopuri decât interesul de serviciu ar trebui suspendată în cazul în care respectivele autoturisme au făcut deja obiectul unei limitări a deducerii de 50 %. 
            
            
               (7)Limitarea dreptului de deducere în temeiul autorizării solicitate ar trebui să se aplice TVA achitată la leasingul de autoturisme destinate transportului a maximum nouă persoane, cu o masă totală maximă de cinci tone. Vehiculele proiectate pentru transportul mărfurilor, vehiculele speciale (respectiv platformele cu macara, mașinile de pompieri, betonierele), vehiculele proiectate pentru transportul a zece sau mai mult de zece persoane, tractoarele și remorcile sunt excluse de la limitarea dreptului de deducere a TVA. 
            
            
               (8)Persoanele impozabile care nu doresc să aplice limita de deducere de 50 % și doresc să solicite deducerea de TVA până la proporția utilizării efective în interes de serviciu ar trebui să poată face acest lucru pe baza unor evidențe detaliate referitoare la utilizarea în interes de serviciu. 
            
            
               (9)Utilizarea în alte scopuri decât în interes de serviciu este adesea dificil de determinat cu exactitate și, chiar atunci când acest lucru este posibil, mecanismul este adesea greoi. Măsura solicitată elimină necesitatea de a ține evidențe cu privire la utilizarea în interes personal a autoturismelor în leasing ale întreprinderii și, în același timp, previne evaziunea fiscală generată prin ținerea incorectă a contabilității. Prin urmare, este oportun să se acorde Ungariei autorizația de a aplica măsura solicitată. 
            
            
               (10)Măsura specială ar trebui să fie limitată în timp, pentru a permite o reexaminare a necesității și a eficacității măsurii de derogare și a procentajului repartizării între utilizarea în interes de serviciu și cea în interes personal.
            
         
         
            
               (11)În cazul în care consideră că este necesară o prelungire a autorizării după anul 2021, Ungaria ar trebui să transmită Comisiei, cel târziu la 31 martie 2021, un raport care să cuprindă o reexaminare a limitei procentuale aplicate, împreună cu o cerere de prelungire.
            
            
               (12)Derogarea va avea doar un efect neglijabil asupra valorii globale a încasărilor din impozite colectate în etapa de consum final și nu va avea niciun impact negativ asupra resurselor proprii ale Uniunii care provin din TVA,
            
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolele 168 și 168a din Directiva 2006/112/CE, Ungaria este autorizată să limiteze la 50 % dreptul de a deduce taxa pe valoarea adăugată (TVA) pentru cheltuielile legate de autoturisme care nu sunt utilizate exclusiv în interes de serviciu.
            
            
               Articolul 2
            
            
               Prin derogare de la articolul 26 alineatul (1) litera (a) din Directiva 2006/112/CE, Ungaria nu asimilează unei prestări de servicii cu titlu oneros utilizarea în alte scopuri decât în interes de serviciu a unui autoturism care face parte din activele comerciale ale unei persoane impozabile, în cazul în care autoturismul a făcut obiectul unei limitări autorizate în temeiul articolului 1 din prezenta decizie.
            
            
               Articolul 3
            
            
               Articolele 1 și 2 se aplică numai autoturismelor proiectate pentru transportul a maximum nouă persoane, cu o masă totală maximă de cinci tone. 
            
            
               Articolul 4
            
            
               Articolele 1 și 2 nu se aplică următoarelor categorii de autoturisme:
            
            
               –vehiculelor proiectate pentru transportul mărfurilor, 
            
            
               –vehiculelor speciale (respectiv platformele cu macara, mașinile de pompieri, betonierele), 
            
            
               –vehiculelor proiectate pentru transportul a zece sau mai mult de zece persoane, 
            
            
               –tractoarelor, 
            
            
               –remorcilor. 
            
            
               Articolul 5
            
            
               Prezenta decizie se aplică de la 1 ianuarie 2019 și expiră la 31 decembrie 2021. 
            
            
               Orice cerere de prelungire a autorizării prevăzute în prezenta decizie se transmite Comisiei până la 31 martie 2021 și este însoțită de un raport care cuprinde o reexaminare a procentajului indicat la articolul 1.
            
            
               Articolul 6
            
         
         
            
               Prezenta decizie se adresează Ungariei. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        COM (2004) 728 final - Propunere de Directivă a Consiliului de modificare a Directivei 77/388/CEE în vederea simplificării obligațiilor în materie de taxă pe valoarea adăugată (JO C 24, 29.1.2005, p. 10), retrasă la 21 mai 2014 (JO C 153, 21. 5. 2014, p. 3). 
               
               
                  
                     (3)
                  
                        JO L 347, 11.12.2006, p. 1.